
CD163 makrofág scavanger receptor szerepe a májcirrhosis patogenezisében és jelentősége a kórlefolyás előrejelzésében

Bevezetés: A májcirrhosisos betegek különösen fogékonyak a bakteriális fertőzésekre. A patogének korai felismerésében a természetes immunrendszer mintázatfelismerő receptorai (PRR) kulcsfontosságúak. A CD163, a makrofágok felszínén található PRR, melyről a sejtek aktivációja során a receptor extracelluláris része lehasad, és szolubilis formában (sCD163) a szisztémás keringésbe kerül. Az emelkedett szérum sCD163 szintet a makrofág aktiváció szerológiai markerének tartják. A máj Kuppfer-sejtjei fontos szerepet töltenek be a májcirrhosis patogenezisében. Az irodalmi adatok szerint az emelkedett sCD163 szint májcirrhosiban összefüggést mutat a portális hipertenzió (PH) mértékével.
Módszerek: 149 egészséges kontroll személyben, illetve 337 infekcióban nem szenvedő májcirrhosisos betegben ELISA módszer segítségével meghatároztuk a szérum sCD163 szinteket, majd 2 éves követési idő alatt vizsgáltuk azok lehetséges összefüggését a betegség súlyosságával, a PH szövődményeinek megjelenésével, progressziójával, illetve a klinikailag jelentős infekciók (CSI) előfordulásával, valamint a mortalitással.
Eredmények: Májcirrhosisos betegekben szignifikánsan gyakrabban észleltünk emelkedett sCD163 szinteket (>6367ng/ml) a kontroll csoporthoz képest (p<0,0001), valamint a májbetegség súlyosságával párhuzamosan is gyakrabban kaptunk magasabb értékeket (Child A:15,6%, Child B:27,2% és Child C:44,8%, p<0,001). Ascites jelenlétében szintén nagyobb arányban találtunk emelkedett szinteket (31,2% vs. 19,7%, p=0,034). A CSI előfordulása azonban a nyugalmi sCD163 szint mind a 4 kvartilisében hasonlónak mutatkozott (Q1: 28,7% Q2: 35,8% Q3: 29,4% és Q4: 33,3%), illetve a specifikus társbetegségek progressziójával sem találtunk összefüggést. A mortalitás szignifikáns kapcsolatot mutatott az sCD163 szinttel (Q4: 46,4% vs. Q1-3: 26,4-28,4-28,2% p=0,017).
Következtetés: Adataink azt mutatják, hogy májzsugorban, különösen annak előrehaladott formáiban az sCD163 szint megemelkedik. A PH szövődményeinek progressziója nem volt gyakoribb magasabb értékek esetén, emiatt a marker stabil betegekben prognosztikai célra nem alkalmas. Az eredmények megkérdőjelezik az értékeknek a porta nyomással való összefüggését is.

